b'\n_START_ARTICLE_\nHenn P\xc3\xb5lluaas\n_START_SECTION_\nHaridus- ja t\xc3\xb6\xc3\xb6k\xc3\xa4ik\n_START_PARAGRAPH_\nTa l\xc3\xb5petas 1978. aastal Tallinna 10. Keskkooli ja 1985. aastal Tallinna Pedagoogilise Instituudi kunsti\xc3\xb5petuse eriala (magistrikraadiga v\xc3\xb5rdsustatud haridustase)._NEWLINE_Ta on t\xc3\xb6\xc3\xb6tanud Eesti Kunstimuuseumis teadusliku t\xc3\xb6\xc3\xb6tajana, Tallinnfilmis kunstnik-lavastajana, Eesti Televisioonis toimetaja ning 18-osalise etnograafilise dokumentaalsarja "Eesti rahvakalender" stsenaristi ja kunstnik-lavastajana, \xc3\xb5petaja, eraettev\xc3\xb5tja, firmajuhi ja vabakutselise publitsistina._NEWLINE_P\xc3\xb5lluaas on Saue linnavolikogu ja selle erinevate komisjonide liige alates 2005. aastast. M\xc3\xa4rtsis 2012 valiti ta Saue linnapeaks, ning uuesti p\xc3\xa4rast KOV valimisi 2013. aastal, mil ta sai valimistel isikumandaadi._NEWLINE_2015. aasta Riigikogu valimistel valiti ta Riigikogu liikmeks._NEWLINE_P\xc3\xa4rast nn kahe tooli seaduse vastuv\xc3\xb5tmist riigikogus sai ta 2017. aasta KOV valimistel uuesti isikumandaadi ja valiti uue Saue valla (Saue linn, Kernu, Nissi ja Saue vald) volikogu liikmeks.\n_START_SECTION_\nPoliitiline tegevus\n_START_PARAGRAPH_\nKandideeris 2011. aastal Riigikogu valimistel \xc3\xbchena nn \xc3\xbchinenud \xc3\xbcksikkandidaatidest. Valituks ei osutunud, kuid h\xc3\xa4\xc3\xa4ltesaagilt oli \xc3\xbcldj\xc3\xa4rjestuses esimese kolmandiku seas._NEWLINE_Poliitilistelt vaadetelt rahvuskonservatiiv. Alates 2012. aastast Eesti Konservatiivse Rahvaerakonna (EKRE) liige, 2012\xe2\x80\x932014 oli ta EKRE volikogu esimees ja edasi juhatuse liige, 2017. aastast on ta EKRE aseesimees. Oli ka EKRE Harju- ja Rapla ringkonna esimees. Varem \xc3\xbchtegi parteisse kuulunud ei ole._NEWLINE_27. m\xc3\xa4rtsil 2012 valis Saue linnavolikogu Henn P\xc3\xb5lluaasa Saue linnapeaks p\xc3\xa4rast umbusalduse avaldamist reformierakondlastest linnapeale Harry Pajundile ja abilinnapea Rafael Amosele \xc3\xbclesannetega mittetoimetulemise t\xc3\xb5ttu._NEWLINE_2013. aasta KOV valimistel sai P\xc3\xb5lluaas isikumandaadiga Saue linnavolikogu liikmeks ja valiti 7. novembril h\xc3\xa4\xc3\xa4ltega 13/2 j\xc3\xa4tkuvalt Saue linnapeaks. Ta on l\xc3\xa4bi Saue ajaloo olnud ainuke linnapea, kellele ei ole avaldatud umbusaldust._NEWLINE_2015. aasta Riigikogu valimistel kandideeris ta EKRE nimekirjas Harju ja Rapla maakonnas valimisringkonnas nr 4. EKRE \xc3\xbcleriigilises nimekirjas oli ta 3. kohal. Ta sai 4309 h\xc3\xa4\xc3\xa4lt ja 17. koha k\xc3\xb5ikide riigikogu kandidaatide seas ning osutus valituks ringkonnamandaadiga. Ta otsustas loobuda Saue linnapea kohast ja minna Riigikokku. Henn P\xc3\xb5lluaas oli Riigikogu XIII koosseisus EKRE fraktsiooni aseesimees, v\xc3\xa4liskomisjoni ja riigieelarve kontrollkomisjoni liige, KAPO erikontrollikomisjoni asendusliige ja Vahemereriikide Parlamentaarse Assamblee Eesti delegaat._NEWLINE_2017. aasta KOV valimistel valiti ta ka uue Saue valla (Saue linn, Saue, Kernu ja Nissi vald) volikogu liikmeks._NEWLINE_Riigikogu 2019. aastal toimunud valimistel sai P\xc3\xb5lluaas Harju- ja Rapla maakonnast 7392 h\xc3\xa4\xc3\xa4lt ja isikumandaadi. \xc3\x9cldises arvestuses saavutas ta \xc3\xbcle-eestiliselt enam kui tuhande kandidaadi seas seitsmenda koha, Harju- ja Rapla maakonnas Kaja Kallase ja J\xc3\xbcri Ratase j\xc3\xa4rel kolmanda koha._NEWLINE_Riigikogu XIV koosseisu esimesel istungil 4. aprillil 2019 valiti ta 55 h\xc3\xa4\xc3\xa4lega Riigikogu esimeheks._NEWLINE_2018. aasta juunis pani Vene F\xc3\xb6deratsioon Henn P\xc3\xb5lluaasa \xc3\xbchena 20 Eesti kodanikust nn russofoobide musta nimekirja ning kehtestas Venemaale sisses\xc3\xb5idu keelu. P\xc3\xb5lluaas teatas selle peale, et ta pole russofoob ja nimekirja sattumise p\xc3\xb5hjus on ilmselt tema kriitiline hoiak Venemaa valitsuse tegevuse suhtes.\n_START_SECTION_\n\xc3\x9chiskondlik tegevus\n_START_PARAGRAPH_\nP\xc3\xb5lluaas on juhtinud \xc3\xbchendust Eesti Demokraatlik Rahvuslike J\xc3\xb5udude Koost\xc3\xb6\xc3\xb6koda._NEWLINE_Ta kinkis 2017. aastal \xc3\xbchele Ghana perekonnale Ekre-nimelise kitse.\n_START_SECTION_\nTegevus Kaitseliidus\n_START_PARAGRAPH_\nP\xc3\xb5lluaas on Kaitseliidu liige ja KL Harju Maleva Keila Malevkonna pealiku abi. L\xc3\xb5petas 2009. aastal Kaitseliidu Kooli allohvitseride kursuse ja 2011. aastal reservohvitseride kursuse. Tema auaste on lipnik. Omab m\xc3\xa4rgilaskmises k\xc3\xb5rgemat esik\xc3\xbcti klassi.\n_START_SECTION_\nIsiklikku\n_START_PARAGRAPH_\nTema isa Gunnar P\xc3\xb5lluaas oli soomepoiss, RAM-i laulja ja Eesti filharmoonia administraator ning tema ema oli moe- ja tekstiilikunstnik Made P\xc3\xb5lluaas. _NEWLINE_Tema emapoolne vanaisa oli Sangaste, Laatre ja Viljandi Jaani koguduse \xc3\xb5petaja Mihkel Laid, kes astus vabatahtlikuna Eesti Leegioni 1941 ja hukati kommunistide poolt 1945. aastal Patarei vanglas; tema \xc3\xb5e mees (Henn P\xc3\xb5lluaasa vanas\xc3\xb5tsemees)  oli kindralmajor Andres Larka ja nende isa (Henn P\xc3\xb5lluaasa vanavanaisa) oli Eesti s\xc3\xb5jav\xc3\xa4e tervishoiuvalitsuse esimene \xc3\xbclemarst dr Mihkel Ostrov. _NEWLINE_Henn P\xc3\xb5lluaas on abielus maastikukujundaja ja ajakirja Tiiu aiandusrubriigi toimetaja Janne P\xc3\xb5lluaasaga. Neil on poeg ja t\xc3\xbctar.\n_START_SECTION_\nHarrastused\n_START_PARAGRAPH_\nP\xc3\xb5lluaas harrastab maalimist ja kalap\xc3\xbc\xc3\xbcki. Ta on alates 1982. aastast esinenud kunstin\xc3\xa4itustel nii Eestis kui ka v\xc3\xa4lismaal ning esinenud mitme isikun\xc3\xa4itusega.'